Pronks: Vähemalt Trinity kolledžis, kuhu Juhangi juhtub kuuluma, on komme selline, et iga aasta valitakse endale järgmiseks aastaks aladel uus ruum. Ja ruumid on vahvad! (Ei hakka siia Juhani praeguse aasta ruumi pilti lisama, muidu saab ta liiga palju soove potentsiaalsetelt külastajatelt.) valikuks on nimelt ruumid erinevatel väljakutel, millest Trinityle kuuluvad näiteks kaks maailmakuulsat väljakut - Great Court, mis on ühtlasi Euroopa suurim siseväljak, ja Nevile's Court, kus asub Wreni raamatukogu.  Juhan on praegu Great Courtil, niisiis külastas tema ruume ülevaatamiseks päris palju rahvast, kes selle ruumi peale järgmiseks aastaks hammast ihuvad. Juhani haiglasoleku ajal esinesin ise väga suveräänselt ruumi omanikuna. Igal juhul on ruumi valimine üks suur ettevõtmine, sest valikuvõimalus on suur, kuna valida saab erinevate väljakute vahel, aga igal väljakul on palju ruume, mis kõik on omavahel taaskord erinevad. Lisaks võivad olla paremad ruumid selleks ajaks, kui Sinu loosikord kätte jõuab, juba  valitud, seega jääb ainsaks võimaluseks teha nimekiri oma lemmikutest ja siis ametniku juures seal tipust pihta hakata ja oma kõige kõrgem vaba ruum valida. Nii ka tehakse, seetõttu oli ka Juhani ruumis palju vaatajaid (üks neiu käis isegi kaks korda) - igal oli lõpuks käes nimekiri, kus olid kirjas väljakud ja ruumide numbrid. Aga ka Juhan pidi ju ruumi valima! Tema oli aga karkudel, niisiis saatis minu (õige otsus). Seisin vastava ametniku ukse taga. Uks avanes - "who are you?". "I'm a representative!",  "Well, come in!". Onu siis uurib, et keda ma õigupoolest esindan. Veelgi enam hämmastab teda aga vastus küsimusele: "Kuidas saad Sa ruumi valida, kui Sa pole Trinityst - Sa ju ei tea, kus mis on?", sest vastus on poeetiline: "Ma olen siin palju ringi jalutanud ja mulle meeldib Nevile's Court". tegelikult oli Juhan mulle muidugi instruktsioonid andnud ja ise oma eelistusi öelnud (tõepoolest Nevile's Court) ja nimekiri oli mul ka, aga mingil kummalisel põhjusel käitusin ma seal büroos vähemalt alguses nii, et  minu otsuste põhjustest jäi väga kummaline mulje. Naerda said kõik. Pärast selgitamist küsis ametnikuonu, miks Juhan alati kortereid katuse alla võtab - seetõttu tal kogu aeg põlv tuksis olevatki. Ei tea, ruum sai valitud.